Amerikaanse country-sanger maak Kaapse draaiKip Moore kom draai binnekort in Kaapstad. (Foto: verskaf) Nooit as te nimmer het die Bok Radio-span gedink hul droom om die bekende Amerikaanse country-sanger Kip Moore in Suid-Afrika te verwelkom, sou waar word nie. Tog is dit juis dié hartebreker wat in April vanjaar, danksy die span se harde werk en toewyding, ’n Kaapse draai gaan kom maak. “Dit voel nog heeltemal onwerklik,” het Wimpie van der Sandt, uitvoerende hoof van Bok Radio 98.9fm, opgewonde aan Maroela Media vertel. “Die proses om hom hier te kon kry, het nege maande geduur, tog kan ek nog nie lekker glo dat dit gaan gebeur nie.” Die idee om Kip Suid-Afrika toe te nooi het in een van Bok Radio se ateljees ontstaan. Skertsend het die aanbieders van die oggendprogram gesels oor die moontlikheid dat dié country-gunsteling, wie se musiek hulle alte graag oor die afgelope vyf jaar gespeel het, in Suid-Afrika kan optree. Tog het die idee vir maande bloot as lugkasteel tussen die ateljeemure rondgebons. Luisteraars het egter nie geskroom om van hulle te laat hoor nie, en na ’n gesprek op sosiale media is besluit om ŉ werklikheid van dié droom te maak. Wimpie het byna onmiddellik met beplanning weggespring, hoewel dit nie altyd ŉ maklike pad was nie. “Hulle sê mos as jy 10 nommers het, het jy eintlik almal se nommers. Maar hoe waar dít is, weet ek nie. “Dit was veral moeilik om seggenskap te probeer bewys. Dat dit wat ons aanbied van waarde is en dat dit die moeite werd is om te gesels.” Wimpie, wat in Amerika gaan draai het om die amptelike reëlings op papier neer te pen, is dankbaar dat sy talle probeerslae op die ou einde vrugte afgewerp het. Na afloop van ŉ gesprek met Dan Green, ŉ kitaarspeler wat gereeld saam met kunstenaars soos Kurt Darren op die verhoog te siene is, het Wimpie sy weg oopgesien om ŉ uitnodiging aan Kip te rig. Dan se boetie, John, wat in Nashville woon en in country-kringe beweeg, kon Wimpie help om Kip na Suid-Afrika te nooi. “Alles het net in plek begin val.” Wimpie van der Sandt. (Foto: verskaf) Kip en sy span, wat uit 11 mense bestaan, is opgewonde om in Maart vanjaar in Suid-Afrika te land. Wimpie beskryf dié country-hartebreker as “avontuurlustig” en is opgewonde om vir hom ŉ behoorlike Suid-Afrikaanse ervaring te gee. “Die vroue is ook natuurlik mal oor hom, hy is immers ietwat van ŉ bad boy,” het Wimpie geskerts. “Die mense het vreeslik positief gereageer; ek dink die kaartjies vir die konsert gaan blitsig uitverkoop.” Wimpie hoop om in die toekoms ŉ allemintige country-fees in Suid-Afrika te hou waartydens talle Amerikaanse sterre op Suid-Afrikaanse verhoë kan kom draai.